CELEX: 32008R0820
Language: et
Date: 2008-08-08 00:00:00
Title: Komisjoni määrus (EÜ) nr 820/2008, 8. august 2008 , millega nähakse ette meetmed lennundusjulgestuse ühiste põhistandardite rakendamiseks (EMPs kohaldatav tekst)

19.8.2008   
            
            
               ET
            
            
               Euroopa Liidu Teataja
            
            
               L 221/8
            
         
      KOMISJONI MÄÄRUS (EÜ) nr 820/2008,
   8. august 2008,
   millega nähakse ette meetmed lennundusjulgestuse ühiste põhistandardite rakendamiseks
   (EMPs kohaldatav tekst)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 16. detsembri 2002. aasta määrust (EÜ) nr 2320/2002, millega kehtestatakse tsiviillennundusjulgestuse valdkonna ühiseeskirjad, (1) eriti selle artikli 4 lõiget 2,
   ning arvestades järgmist:
   
               (1)
            
            
               Vastavalt määruse (EÜ) nr 2320/2002 artikli 4 lõikele 2 peab komisjon vajaduse korral vastu võtma meetmed lennundusjulgestuse ühiste põhistandardite rakendamiseks kogu ühenduses. Komisjoni 4. aprilli 2003. aasta määrus (EÜ) nr 622/2003, millega nähakse ette meetmed lennundusjulgestuse ühiste põhistandardite rakendamiseks, (2) oli esimene õigusakt, milles sätestati kõnealused meetmed.
            
         
               (2)
            
            
               Määrust (EÜ) nr 622/2003 on alates selle vastuvõtmisest muudetud 14 korda. Selguse ja otstarbekuse huvides on asjakohane koondada kõik muudatused uude määrusesse.
            
         
               (3)
            
            
               Määruse (EÜ) nr 2320/2002 artikli 8 lõikes 1 on sätestatud, et komisjoni poolt kõnealuse määruse artikli 4 lõike 2 kohaselt vastu võetud rakendusmeetmed on salajased ega kuulu avaldamisele, kui need on seotud seadmete tööparameetrite ja tunnustamiseks vajalike kontrollkatsetega, tundlikku teavet hõlmava üksikasjaliku korraga või julgestusmeetmete kohaldamisest vabastamise üksikasjalike kriteeriumidega. Lisaks sellele on määruse (EÜ) nr 622/2003 artiklis 3 sätestatud, et lisas sätestatud rakendusmeetmed on salajased ega kuulu avaldamisele ning need tehakse kättesaadavaks ainult isikutele, kellele liikmesriik või komisjon on andnud vastava loa. Määruse (EÜ) nr 622/2003 hilisemates muudatustes on sätestatud, et nimetatud sätet kohaldatakse ka kõnealuste muudatuste suhtes.
            
         
               (4)
            
            
               Et parandada määruse (EÜ) nr 2320/2002 artikli 4 lõike 2 alusel nüüdseks vastu võetud rakendusmeetmete läbipaistvust, on komisjon määruse (EÜ) nr 622/2003 (hiljem muudetud kujul) lisas esitatud meetmed läbi vaadanud, lähtudes määruse (EÜ) nr 2320/2002 artikli 8 lõikes 1 sätestatud kriteeriumidest. Läbivaatamine näitas, et paljusid nendest meetmetest ei ole vaja hoida salajas, ja seepärast tuleks need avaldada Euroopa Liidu Teatajas.
            
         
               (5)
            
            
               Sellele vaatamata on oluline hoida salajas teatavad meetmed, mille avalikustamine hõlbustaks nendest kõrvalehoidmist ja õigusvastaste tegude toimepanekut. Sellised meetmed hõlmavad eelkõige teatavaid üksikasjalikke menetlusi ja nendest tehtavaid erandeid seoses julgestuspiirangualadele sisenevate sõidukite läbivaatusega, õhusõiduki ja reisijate läbiotsimisega, ohtu kujutavate reisijate kohtlemisega, reisijast eraldi liikuva registreeritud pagasi ja registreeritud pagasi läbivaatusega lõhkeaine avastamise süsteemide abil ning kauba ja posti kontrollimisega, samuti läbivaatusseadmete tehnilisi näitajaid. Need meetmed tuleks vastu võtta eraldi, kasutades selleks kõikidele liikmesriikidele adresseeritud otsust.
            
         
               (6)
            
            
               Tuleks lubada lennujaamade eristamist kohaliku riskianalüüsi põhjal. Seetõttu tuleks komisjoni teavitada lennujaamadest, millega seonduvaid riske peetakse väiksemaks.
            
         
               (7)
            
            
               Samuti tuleks lubada erinevate rakendusmeetmete võtmist vastavalt lennundustegevuse liigile. Kui ühtse julgestustaseme tagamiseks kohaldatakse asendusmeetmeid, tuleks komisjoni sellest teavitada.
            
         
               (8)
            
            
               Käesoleva määrusega ette nähtud meetmed on kooskõlas tsiviillennundusjulgestuse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Eesmärk
   Käesoleva määrusega nähakse ette meetmed riiklikesse tsiviillennunduse julgestusprogrammidesse inkorporeeritavate lennundusjulgestust käsitlevate ühiste põhistandardite rakendamiseks ja tehniliseks kohandamiseks.
   Artikkel 2
   Mõisted
   Käesolevas määruses kasutatakse järgmisi mõisteid:
   
               —
            
            
               „riiklik tsiviillennunduse julgestusprogramm” – määrused, tavad ja menetlused, mille liikmesriigid on oma territooriumil tsiviillennundusjulgestuse tagamiseks määruse (EÜ) nr 2320/2002 artikli 5 kohaselt vastu võtnud;
            
         
               —
            
            
               „pädev asutus” – riiklik asutus, kelle liikmesriik on määruse (EÜ) nr 2320/2002 artikli 5 lõike 2 kohaselt määranud vastutama oma riikliku tsiviillennunduse julgestusprogrammi rakendamise kooskõlastamise ja järelevalve eest.
            
         Artikkel 3
   Artiklis 1 osutatud meetmed on sätestatud lisas.
   Artikkel 4
   Uued tehnilised meetodid ja menetlused
   1.   Liikmesriik võib lubada julgestuskontrolliks kasutada tehnilist meetodit või menetlust, mis erineb lisas ettenähtutest, tingimusel et:
   
               a)
            
            
               seda kasutatakse kõnealuse julgestuskontrolli uue teostusviisi hindamiseks ja
            
         
               b)
            
            
               see ei mõjuta negatiivselt üldist julgestuse taset.
            
         2.   Vähemalt neli kuud enne uue meetodi või menetluse kavandatud kasutuselevõtmist teavitab asjaomane liikmesriik kirjalikult komisjoni ja teisi liikmesriike kavandatavast uuest meetodist või menetlusest, mida ta kavatseb lubada, lisades hinnangu selle kohta, kuidas tagatakse, et uue meetodi või menetluse kasutamine vastab lõike 1 punkti b nõuetele. Teade peab sisaldama ka üksikasjalikku teavet meetodi või menetluse kasutamise asukoha ja kavandatud hindamisperioodi pikkuse kohta.
   3.   Kui komisjon annab liikmesriigile positiivse vastuse või kui kolme kuu jooksul alates kirjaliku taotluse kättesaamisest ei ole vastust saabunud, võib liikmesriik lubada uue meetodi või menetluse kasutusele võtta.
   Kui komisjon ei ole veendunud, et kavandatud uus meetod või menetlus annab piisava tagatise ühenduses lennundusjulgestuse üldise taseme hoidmiseks, teatab komisjon sellest liikmesriigile kolme kuu jooksul alates lõikes 2 osutatud teate kättesaamisest ning selgitab oma probleeme. Sel juhul ei alusta asjaomane liikmesriik meetodi või menetluse kasutamist enne, kui komisjon on sellega rahul.
   4.   Iga tehnilise meetodi või menetluse maksimaalne hindamisperiood on 18 kuud. Komisjon võib kõnealust hindamisperioodi pikendada kuni kaheteistkümne kuu võrra tingimusel, et liikmesriik esitab pikendusele piisava põhjenduse.
   5.   Hindamisperioodi jooksul mitte harvem kui kuue kuu tagant esitab asjaomase liikmesriigi pädev asutus komisjonile hindamist käsitleva arenguaruande. Komisjon teavitab teisi liikmesriike arenguaruande sisust.
   6.   Hindamisperiood ei tohi olla pikem kui 30 kuud.
   Artikkel 5
   Teatamine
   Liikmesriigid teavitavad komisjoni kirjalikult kõikidest lennujaamadest, mille suhtes nad on kasutanud määruse (EÜ) nr 2320/2002 artikli 4 lõike 3 punkti a või punkti c kohaselt lubatud võimalust.
   Artikkel 6
   Asendusmeetmed
   Liikmesriigid teatavad komisjonile kirjalikult asendusmeetmetest, mida kohaldatakse kooskõlas määruse (EÜ) nr 2320/2002 lisa punktiga 4.2.
   Artikkel 7
   Komisjoni määrus (EÜ) nr 622/2003 tunnistatakse kehtetuks.
   Artikkel 8
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. august 2008
      
         
            Komisjoni nimel
         
         
            asepresident
         
         Antonio TAJANI
         
      
   
   
      (1)  EÜT L 355, 30.12.2002, lk 1. Määrust on muudetud määrusega (EÜ) nr 849/2004 (ELT L 158, 30.4.2004, lk 1).
   
      (2)  ELT L 89, 5.4.2003, lk 9. Määrust on viimati muudetud määrusega (EÜ) nr 358/2008 (ELT L 111, 23.4.2008, lk 5).
   
      LISA (1)
      
      1.   MÕISTED
      Lisaks määruse (EÜ) nr 2320/2002 lisas sätestatud mõistetele kohaldatakse ka järgmisi mõisteid:
      
                  1.1.
               
               
                  „A.C.A.M.S” – juurdepääsu kontrolli ja häire jälgimise süsteem, mis kontrollib elektrooniliselt juurdepääsu ustele, väravatele või muudele sisenemispunktidele, mis viivad otse või ringiga julgestuspiirangualadele, ning mis annab vastavale ametiasutusele märku loata sisenemisest;
               
            
                  1.2.
               
               
                  „lennujaama kasutaja” – iga füüsiline või juriidiline isik, kes vastutab reisijateveo, posti- ja/või kaubaveo eest õhu kaudu kõnealusest lennujaamast või kõnealusesse lennujaama, nagu on määratletud nõukogu direktiivi 96/67/EÜ (2) artiklis 2;
               
            
                  1.3.
               
               
                  „maapealne käitlus” – teenused, mida lennujaamades osutatakse lennujaama kasutajatele, nagu on kirjeldatud direktiivi 96/67/EÜ lisas;
               
            
                  1.4.
               
               
                  „lennuettevõtja” – kehtiva lennutegevusloaga lennutranspordiettevõtja, kes teostab lennutegevust;
               
            
                  1.5.
               
               
                  „teenindusluuk” – õhusõidukist väljaspool asuv juurdepääsupunkt, mille kaudu teenindatakse õhusõidukit seoses vee, tualettruumide, maapinnal asuvate elektriliste väljundavade ja muude teenindusruumidega, millel on allalastav luuk;
               
            
                  1.6.
               
               
                  „kasutuses mitteolev õhusõiduk” – õhusõiduk, mis on pargitud rohkem kui 12 tunniks või mida ei jälgita piisavalt volitusteta juurdepääsu avastamiseks.
               
            2.   LENNUJAAMA JULGESTUS
      2.1.   Lennujaamade planeerimisnõuded
      Käesolevas määruses sätted puuduvad.
      2.2.   Juurdepääsu kontroll
      2.2.1.   Julgestuspiirangualad ja muud kinnise ala osad
      
                  1.
               
               
                  Pädev asutus tagab, et juurdepääsu julgestuspiirangualadele kontrollitakse.
                  Kui julgestamata kinnised alad asuvad julgestuspiirangualade kõrval ja võimaldavad sinna juurdepääsu, määratakse kindlaks piirid ning kontrollid, millest piisab loata juurdepääsu tuvastamiseks ja asjakohaste meetmete võtmiseks.
               
            
                  2.
               
               
                  Pädev asutus, kes vastutab juurdepääsu lubamise eest julgestuspiirangualadele, tagab selle, et kogu personal, kellel on juurdepääs kõnealustele aladele, järgib rangeid juurdepääsukontrolli meetmeid. Kõnealused meetmed koosnevad järgmisest:
                  
                              a)
                           
                           
                              personal, kellel on julgestuspiirangualale juurdepääsu võimaldav lennujaama läbipääsuluba, tunneb lennujaama ja selliseid tunnustatud läbipääsulubasid, mida lennujaam ei ole välja andnud, ning seda, kas need võimaldavad juurdepääsu julgestuspiirangualadele;
                           
                        
                              b)
                           
                           
                              personal peab kinni sellised julgestuspiirangualadel olevad isikud, kes ei esita kehtivat läbipääsuluba, või teatab nendest pädevale asutusele;
                           
                        
                              c)
                           
                           
                              personal peab kinni kõik julgestuspiirangualadel tuvastatud loata sõidukid või teatab nendest pädevale asutusele.
                           
                        
            
                  3.
               
               
                  Pädev asutus tagab riikliku tsiviillennunduse julgestusprogrammi raames, et julgestuspiirangualadele juurdepääsu võimaldavaid lennujaama läbipääsulubasid kontrollitakse järgmiselt:
                  
                              a)
                           
                           
                              lennujaama läbipääsulubadega on personalil juurdepääs üksnes aladele, mis on määratletud nende tegevusvajadustega;
                           
                        
                              b)
                           
                           
                              töösuhte lõpetamisel või muutmisel saadetakse töötajale kuulunud lennujaama läbipääsuluba lennujaama valdajale tagasi ning hävitatakse;
                           
                        
                              c)
                           
                           
                              lennujaama läbipääsuloa kaotamise või varguse korral peab loa valdaja sellest kohe teavitama oma tööandjat ja asjaomase loa välja andnud ametiasutust. Pärast sellekohase teate saamist muudetakse lennujaama läbipääsuluba viivitamata kehtetuks.
                           
                        
            
                  4.
               
               
                  Pädev asutus tagab, et juurdepääsuuksed, mida kasutatakse ainult lennukist väljumise eesmärgil ja mis võimaldavad juurdepääsu perroonidele või julgestuspiirangualadele, on avatud üksnes lennukist väljumise ajal.
               
            
                  5.
               
               
                  Julgestuspiiranguala läbivaatuspunkte kaitsevad turvatöötajad või piisavad valveseadmed, et hoida ära julgestusalaseid rikkumisi julgestuspiiranguala kontrollpunkti sisenemisel ja sealt väljumisel ning laiendada kaitset läbivaatusprotsessis osalevatele töötajatele.
               
            
                  6.
               
               
                  Reisijatega ning registreeritud pagasi käitlemiseks kasutatavatel julgestuspiirangualadel ja muudes kinnise ala osades ladustatavaid materjale kaitstakse või jälgitakse pidevalt volitamata juurdepääsu vältimise eesmärgil. Kasutuselt kõrvaldatud materjalid hävitatakse selle tagamiseks, et neid ei kasutaks volitamata isikud.
                  Lennujaamade väljumise kontrollisüsteeme ja lennule registreerimise süsteeme kontrollitakse volitamata juurdepääsu vältimise eesmärgil.
                  Lennule registreerimise iseteenindust ning reisijate käsutuses olevaid samaks otstarbeks ette nähtud Interneti-põhiseid võimalusi käsitatakse kõnealustele materjalidele või süsteemidele volitatud juurdepääsuna.
               
            2.2.2.   Terminalipiirkond
      Punktis 2.2.1.6 sätestatud nõudeid kohaldatakse ka üldsusele avatud lennuväljaalade suhtes.
      2.2.3.   Muud üldsusele avatud alad
      Käesolevas määruses sätted puuduvad.
      2.3.   Personali, kaasas olevate esemete ja sõidukite läbivaatus
      2.3.1.   Personali ja kaasas olevate esemete läbivaatus
      Julgestustöötajad võivad mitte lubada julgestuspiirangualale neid töötajaid, kelle valduses on neis kahtlust tekitavaid esemeid.
      2.3.2.   Sõidukite läbivaatus
      
                  1.
               
               
                  Sõidukeid kontrollitakse eesmärgiga avastada keelatud esemeid ja volitusteta isikuid.
               
            
                  2.
               
               
                  Kontrolli läbiviimise ajal ei viibi juht ega muud sõitjad sõidukis.
               
            2.3.3.   Turvaeeskirjad vedelike ja avamist tuvastada võimaldavate kottide varude jaoks
      Üldsätted
      
                  1.
               
               
                  „Vedelike varudeks” loetakse pardakaartide kontrollpunkti taga lennualal või julgestuspiirangualal asuvates müügikohtades müüdavaid vedelikke nende esmasest vastuvõtmisest lennualal kuni nende toimetamiseni kõnealustesse müügikohtadesse.
               
            
                  2.
               
               
                  „Avamist tuvastada võimaldavate kottide varudeks” loetakse pardakaartide kontrollpunkti taga lennualal asuvates müügikohtades kasutatavaid avamist tuvastada võimaldavaid kotte nende esmasest vastuvõtmisest lennualal kuni nende lõppkasutuseni.
               
            Varude kontroll
      Käesolevas määruses sätted puuduvad.
      Tuntud tarnija
      Käesolevas määruses sätted puuduvad.
      Avamist tuvastada võimaldavad kotid
      
                  3.
               
               
                  Avamist tuvastada võimaldavad kotid toimetatakse pardakaartide kontrollpunkti taga lennualal asuvatesse müügikohtadesse avamist tuvastada võimaldavas pakendis.
               
            
                  4.
               
               
                  Avamist tuvastada võimaldavate kottide varusid tuleb pärast nende vastuvõtmist kõnealustes müügikohtades kuni nende lõppkasutuseni kaitsta loata juurdepääsu eest.
               
            2.4.   Füüsiline julgestus ja patrullid
      Käesolevas määruses sätted puuduvad.
      3.   ÕHUSÕIDUKI JULGESTUS
      3.1.   Õhusõiduki läbiotsimine ja kontroll
      Lennuettevõtja tagab, et õhusõiduki julgestusotstarbelist läbiotsimist ja õhusõiduki julgestuskontrolli teostavad töötajad on kursis kontrollitava õhusõiduki tüübiga ning on saanud sellise tegevuse läbiviimiseks asjakohase väljaõppe.
      3.1.1.   Õhusõiduki julgestuskontroll
      Õhusõiduki julgestuskontrolli lõpetamisel säilitab lennuettevõtja kirjalikku märget 24 tunni või lennu kestuse jooksul, sõltuvalt sellest, kumb ajavahemik on pikem.
      3.1.2.   Õhusõiduki julgestusotstarbeline läbiotsimine
      
                  1.
               
               
                  Õhusõiduki julgestusotstarbelise läbiotsimise lõpetamisel säilitab lennuettevõtja kirjalikku märget 24 tunni või lennu kestuse jooksul, sõltuvalt sellest, kumb ajavahemik on pikem.
               
            
                  2.
               
               
                  Õhusõiduki läbiotsimine viiakse läbi tühjas õhusõiduki salongis.
               
            3.2.   Õhusõiduki kaitse
      Lennuettevõtja vastutab oma õhusõiduki kaitse eest.
      4.   REISIJAD JA KÄSIPAGAS
      4.1.   Reisijate läbivaatus
      4.1.1.   Keelatud esemed
      1.   Reisijatel ei ole lubatud viia julgestuspiirangualale või õhusõidukisse järgmisi esemeid.
      a)   Püssid, tulirelvad ja sõjariistad
      Iga ese, mis saab või mis paistab selline, nagu ta saaks väljutada lendkeha, või millega saab tekitada vigastusi, sealhulgas:
      
                  —
               
               
                  kõik tulirelvad (püstolid, revolvrid, vintpüssid, haavlipüssid jne);
               
            
                  —
               
               
                  tulirelvade mulaažid ja jäljendatud tulirelvad;
               
            
                  —
               
               
                  tulirelvade koostisosad (v.a teleskoopseadmed ja -sihikud);
               
            
                  —
               
               
                  õhupüstolid, vintpüssid ja õhupüssid;
               
            
                  —
               
               
                  raketipüstolid;
               
            
                  —
               
               
                  stardipüstolid;
               
            
                  —
               
               
                  igat liiki mängurelvad;
               
            
                  —
               
               
                  vedrupüssid ja -püstolid;
               
            
                  —
               
               
                  naela- ja needipüstolid;
               
            
                  —
               
               
                  vibud ja ammud;
               
            
                  —
               
               
                  kadad;
               
            
                  —
               
               
                  harpuun- ja allveepüssid;
               
            
                  —
               
               
                  vahendid loomade humaanseks tapmiseks;
               
            
                  —
               
               
                  uimastus- või elektrišokivahendid (nt kariloomade elektrišokiseadmed, elektrišoki noolepüstolid);
               
            
                  —
               
               
                  relvakujulised tulemasinad.
               
            b)   Teravaotsalised relvad ja teravad esemed
      Teravaotsalised või teraga varustatud esemed, millega on võimalik tekitada vigastusi, sealhulgas:
      
                  —
               
               
                  kirved;
               
            
                  —
               
               
                  nooled ja viskenooled;
               
            
                  —
               
               
                  alpinisti jäänaelad;
               
            
                  —
               
               
                  harpuunid ja odad;
               
            
                  —
               
               
                  jääkirved, jääkirkad ja jäänoad;
               
            
                  —
               
               
                  jääuisud;
               
            
                  —
               
               
                  igasuguse pikkusega lukustavad noad või vedrunoad;
               
            
                  —
               
               
                  noad, sh tavandinoad, pikema teraga kui 6 cm, valmistatud metallist või muust materjalist, mis on piisavalt tugev, et seda relvana kasutada;
               
            
                  —
               
               
                  lihunikukirved ja -noad;
               
            
                  —
               
               
                  matšeeted;
               
            
                  —
               
               
                  lahtised habemenoad ja nende terad (v.a terapardlid, mille žiletiterad on kestaga ümbritsetud);
               
            
                  —
               
               
                  saablid, mõõgad ja keppmõõgad;
               
            
                  —
               
               
                  skalpellid;
               
            
                  —
               
               
                  käärid pikema teraga kui 6 cm;
               
            
                  —
               
               
                  suusa- ja kõnni-/matkakepid;
               
            
                  —
               
               
                  visketähed;
               
            
                  —
               
               
                  tööriistad, mida on võimalik kasutada torke- või terarelvana (nt puurid/drellid ja puuri osad, kartonginoad/vaibanoad, noad, saed, kruvikeerajad, raudkangid, haamrid, tangid, mutrivõtmed, leeklambid).
               
            c)   Nürid esemed
      Kõik nürid esemed, millega on võimalik tekitada vigastusi, sealhulgas:
      
                  —
               
               
                  pesapalli ja pehmepalli (softball) kurikad;
               
            
                  —
               
               
                  jäigad või painduvad kurikad ja nuiad (nt kumminuiad ja elektrišokinuiad);
               
            
                  —
               
               
                  kriketikurikad;
               
            
                  —
               
               
                  golfikepid;
               
            
                  —
               
               
                  hokikepid;
               
            
                  —
               
               
                  kahvpallikepid;
               
            
                  —
               
               
                  süsta ja kanuu mõlad või aerud;
               
            
                  —
               
               
                  rulad;
               
            
                  —
               
               
                  piljardikiid;
               
            
                  —
               
               
                  õngeridvad;
               
            
                  —
               
               
                  võitlusspordivarustus (nt nukid, nuiad, kurikad, kettnuiad, riisikoodid, kasteedid).
               
            d)   Lõhkeained ja tuleohtlikud ained
      Kõik lõhkeained ja kergsüttivad ained, mis võivad ohustada reisijate ja meeskonnaliikmete tervist või õhusõiduki turvalisust/ohutust või vara, sealhulgas:
      
                  —
               
               
                  laskemoon;
               
            
                  —
               
               
                  sütikud;
               
            
                  —
               
               
                  detonaatorid ja süütenöörid;
               
            
                  —
               
               
                  lõhkeained ja lõhkeseadeldised;
               
            
                  —
               
               
                  lõhkeainete või lõhkeseadeldiste imitatsioonid;
               
            
                  —
               
               
                  miinid ja muu sõjaväe lahingumoon;
               
            
                  —
               
               
                  igat liiki granaadid;
               
            
                  —
               
               
                  gaas ja gaasiballoonid (nt butaan, propaan, atsetüleen, hapnik) suures koguses;
               
            
                  —
               
               
                  ilutulestiku pürotehnika, valgusraketid ja muu pürotehnika (sh paugutajad ja tongid);
               
            
                  —
               
               
                  kergsüttivad tuletikud;
               
            
                  —
               
               
                  suitsupadrunid või suitsupommid;
               
            
                  —
               
               
                  kergsüttivad vedelkütused (nt bensiin/mootoribensiin, diisel, tulemasina süütevedelik, alkohol, etanool);
               
            
                  —
               
               
                  aerosoolvärvipihustid;
               
            
                  —
               
               
                  tärpentin ja värvilahusti;
               
            
                  —
               
               
                  alkohoolsed joogid kangusega üle 70 % mahust (140 % standardalkoholi kangusest).
               
            e)   Kemikaalid ja toksilised ained
      Kõik keemilised või toksilised ained, mis võivad ohustada reisijate ja meeskonnaliikmete tervist või õhusõiduki turvalisust/ohutust või vara, sealhulgas:
      
                  —
               
               
                  happed ja leelised (nt söövitava sisuga „märjad” patareid ja akud;
               
            
                  —
               
               
                  söövitavad või pleegitavad ained (nt elavhõbe, kloor);
               
            
                  —
               
               
                  tegutsemisvõimetuks muutvad pihustid/pihustusained (nt ärritav gaas, pipra- ja pisargaas);
               
            
                  —
               
               
                  radioaktiivsed materjalid (nt meditsiinilised või kaubanduslikud isotoobid);
               
            
                  —
               
               
                  mürgid;
               
            
                  —
               
               
                  nakkus- või bioloogiliselt ohtlikud ained (nt nakatatud veri, bakterid ja viirused);
               
            
                  —
               
               
                  iseeneslikult süttida võivad ained;
               
            
                  —
               
               
                  tulekustutid.
               
            f)   Vedelikud
      Vedelikud, välja arvatud juhul, kui need on kuni 100-milliliitristes või samaväärse mahutavusega üksikmahutites ja läbipaistvas korduvsuletavas kuni üheliitrise mahutavusega plastkotis. Mahuti peab plastkotti korralikult mahtuma ja kott peab olema täielikult suletud. Vedelikud hõlmavad geele, pastasid, kosmeetilisi vedelikke, vedelaid/kuivi segusid ja survestatud mahutite sisu – nt hambapastat, juuksegeeli, jooke, suppe, siirupeid, parfüüme, habemeajamisvahtu, aerosoole ja muid samalaadse konsistentsiga esemeid.
      Erandeid võib teha, kui vedelik:
      
                  1)
               
               
                  on ette nähtud kasutamiseks reisi jooksul ja vajalik kas meditsiinilisel näidustusel või eridieedi jaoks, kaasa arvatud imikutoit. Nõudmise korral tõendab reisija erandi alla kuuluva vedeliku ehtsust; või
               
            
                  2)
               
               
                  on saadud pardakaartide kontrollpunkti taga lennujaama kinnisel alal asuvatest müügikohtadest, mille suhtes kohaldatakse lennujaama julgestusprogrammis heaks kiidetud julgestusmeetmeid, tingimusel et kõnealune vedelik on pakitud avamise tuvastamist võimaldavasse kotti ja on olemas piisavad tõendid selle ostmise kohta samal päeval samast lennujaamast; või
               
            
                  3)
               
               
                  on saadud lennujaama julgestuspiirangualal asuvatest müügikohtadest, mille suhtes kohaldatakse lennujaama julgestusprogrammis heaks kiidetud julgestusmeetmeid; või
               
            
                  4)
               
               
                  on saadud muust ühenduse lennujaamast, tingimusel et kõnealune vedelik on pakitud avamise tuvastamist võimaldavasse kotti ja on olemas piisavad tõendid selle ostmise kohta samal päeval samast lennujaamast; või
               
            
                  5)
               
               
                  on saadud ühenduse lennuettevõtja õhusõiduki pardalt, tingimusel et kõnealune vedelik on pakitud avamise tuvastamist võimaldavasse kotti ja on olemas piisavad tõendid selle ostmise kohta samal päeval samast lennujaamast; või
               
            
                  6)
               
               
                  on saadud mõne 1. liites loetletud kolmanda riigi lennujaama pardakaartide kontrollpunkti taga kinnisel alal või julgestuspiirangualal asuvast müügikohast. Komisjon võib määruse (EÜ) nr 2320/2002 artikli 9 lõikes 2 osutatud korras otsustada lisada 1. liitesse kolmanda riigi lennujaama, juhul kui täidetud on järgmised tingimused:
                  
                              —
                           
                           
                              kolmas riik teeb head koostööd ühenduse ja selle liikmesriikidega ning
                           
                        
                              —
                           
                           
                              komisjon on pärast kontrollimist kindlaks teinud, et:
                              
                                          a)
                                       
                                       
                                          kolmas riik rakendab rahuldavaid lennundusjulgestuse standardeid ja
                                       
                                    
                                          b)
                                       
                                       
                                          lennujaamas rakendatakse julgestusmeetmeid, mis on samaväärsed käesoleva lisa punktis 2.3.3 ja komisjoni 8. augusti 2008. aasta otsuse (3) punktis 2.3.6 sätestatud meetmetega, ja
                                       
                                    
                                          c)
                                       
                                       
                                          lennujaamas rakendatakse rahvusvahelise tsiviillennundusorganisatsiooni soovitatud julgestuskontrollisuuniseid vedelike, geelide ja aerosoolide kontrollimiseks, mis on sätestatud 1. detsembri 2006. aasta riikidele adresseeritud kirjas (viide: AS 8/11-06/100 konfidentsiaalne) ning 30. märtsi 2007. aasta riikidele adresseeritud kirjas (viide: AS 8/11-07/26 konfidentsiaalne), või avamist tuvastada võimaldavate kottide puhul samaväärseid spetsifikatsioone ja
                                       
                                    
                                          d)
                                       
                                       
                                          avamist tuvastada võimaldaval kotil, milles vedelik asub, on piisavad tõendid ostmise kohta kolmanda riigi lennujaama lennualalt eelneva kolmekümne kuue tunni jooksul.
                                       
                                    
                        
            2.   Reisija võidakse vabastada punktis 4.1.1.1 sätestatud nõuete täitmisest tingimusel, et:
      
                  a)
               
               
                  pädevat asutust on eelnevalt teavitatud ja see asutus on andnud loa eseme(te) kaasavõtmiseks ja
               
            
                  b)
               
               
                  õhusõiduki kaptenit on teavitatud reisijast ja temaga kaasas olevatest keelatud esemetest.
               
            Vajaduse korral paigutatakse keelatud esemed turvalisse kohta.
      3.   Punktis 4.1.1.1 osutatud keelatud esemete loetelu ja teave ettenähtud erandite kohta tuleb avalikustada.
      4.   Pädev asutus võib lisaks punktiga 4.1.1.1 hõlmatud esemetele keelata ka muid esemeid. Pädev asutus teeb mõistlikke jõupingutusi, et teavitada reisijaid sellistest esemetest, enne kui nad on lõpetanud registreeritud pagasi registreerimise.
      5.   Kui punktis 5.2.3.1 ei ole sätestatud teisiti, võivad registreeritud pagasi hulgas olla punkti 4.1.1.1 või 4.1.1.4 alusel keelatud esemed, tingimusel et reisijatel puudub sellisele pagasile järelevalveta juurdepääs alates pagasi registreerimisest kuni selle tagasisaamiseni saabumisel.
      6.   Julgestustöötajad võivad keelduda lubamast julgestuspiirangualale või õhusõiduki salongi reisijaid, kellel on kaasas punktis 4.1.1.3 nimetamata esemed, mis tekitavad kahtlusi.
      4.1.2.   Metallidetektorvärava kalibreerimine
      Käesolevas määruses sätted puuduvad.
      4.1.3.   Liikumispuudega reisijate läbivaatus
      Käesolevas määruses sätted puuduvad.
      4.1.4.   Julgestussätted potentsiaalset ohtu kujutavate reisijate puhul
      
                  1.
               
               
                  Lennutranspordi valdkonnas kehtestatakse järgmiste potentsiaalset ohtu kujutavate reisijarühmade jaoks erilised julgestusmeetmed:
                  
                              a)
                           
                           
                              deporteeritavad:
                              
                                          —
                                       
                                       
                                          isikud, kelle olid liikmesriiki lubanud asjaomase liikmesriigi vastavad ametiasutused või kes olid liikmesriiki sisenenud ebaseaduslikult, kuid kes ametivõimude otsusel peavad hiljem kõnealusest liikmesriigist lahkuma;
                                       
                                    
                        
                              b)
                           
                           
                              vastuvõetamatud isikud:
                              
                                          —
                                       
                                       
                                          isikud, kellel pädevad ametiasutused keelavad liikmesriiki siseneda ning kes transporditakse tagasi lähteriiki või mis tahes teise riiki, mis võtab asjaomased isikud vastu;
                                       
                                    
                        
                              c)
                           
                           
                              seaduslikult kinnipeetud isikud:
                              
                                          —
                                       
                                       
                                          kas arreteeritud või kohtu poolt süüdi mõistetud isikud, keda on vaja transportida.
                                       
                                    
                        
            
                  2.
               
               
                  Pädevad asutused teavitavad asjaomast lennuettevõtjat piisavalt aegsasti kirjalikult kavatsusest transportida potentsiaalset ohtu kujutavaid reisijaid.
               
            
                  3.
               
               
                  Kirjalik teatis lennuettevõtjale ja kaptenile sisaldab järgmisi üksikasju:
                  
                              —
                           
                           
                              isikuandmed;
                           
                        
                              —
                           
                           
                              transportimise põhjus;
                           
                        
                              —
                           
                           
                              saatja(te) nimi ja ametinimetus, kui neid kasutatakse;
                           
                        
                              —
                           
                           
                              pädevate asutuste koostatud riskianalüüs (sealhulgas saatmise või mittesaatmise põhjused);
                           
                        
                              —
                           
                           
                              vajaduse korral esialgne istekohtade plaan ja
                           
                        
                              —
                           
                           
                              olemasoleva(te) dokumendi/dokumentide laad.
                           
                        
            
                  4.
               
               
                  Korda rikkuvate reisijate jaoks kehtestatakse erilised julgestusmeetmed. Korda rikkuvad reisijad on isikud, kes panevad ajavahemikul alates õhusõiduki ukse sulgemisest enne õhkutõusmist kuni ajani, mil see pärast maandumist uuesti avatakse, tsiviilõhusõiduki pardal toime järgmise teo:
                  
                              —
                           
                           
                              rünnak, hirmutamine, ähvardus või tahtlik hoolimatus, mis ohustab head korda või vara ning isikute ohutust;
                           
                        
                              —
                           
                           
                              rünnak, hirmutamine, ähvardus või häirimine, mis on suunatud oma kohustusi täitva meeskonnaliikme vastu või mis vähendab tema võimet oma kohustusi täita;
                           
                        
                              —
                           
                           
                              tahtlik hoolimatus või õhusõiduki, selle varustuse või kaasnevate struktuuride ja seadmete kahjustamine, mis seab ohtu hea korra ja õhusõiduki või selles viibijate ohutuse;
                           
                        
                              —
                           
                           
                              teadlik valeteabe esitamine, millega seatakse ohtu lennus oleva õhusõiduki ohutus;
                           
                        
                              —
                           
                           
                              allumatus seaduslikele korraldustele või juhistele ohutu, distsiplineeritud või tõhusa tegevuse kohta.
                           
                        
            
                  5.
               
               
                  Seaduslikult kinnipeetud isikutel on alati saatja(d).
               
            4.2.   Reisijate eraldamine
      Juhul kui julgestuspiiranguala läbivaatuspunktide ja õhusõiduki pardale mineku punkti vahel asuvas lennuterminalirajatise osas on viibinud saabuvad reisijad, keda ei ole läbi vaadatud määruses (EÜ) nr 2320/2002 sisalduvate üksikasjade kohaselt, otsitakse kõnealune ala enne läbivaadatud reisijate pardaleminekut läbi, et sinna ei oleks jäetud keelatud esemeid.
      4.3.   Käsipagasi läbivaatus
      
                  1.
               
               
                  Kõik vedelikud esitatakse läbivaatuspunktis kontrollimiseks.
               
            
                  2.
               
               
                  Sülearvutid ja muud suured elektriseadmed võetakse käsipagasist enne läbivaatust välja ja vaadatakse eraldi läbi.
               
            
                  3.
               
               
                  Reisijate mantlid ja pintsakud vaadatakse läbi käsipagasi eraldi ühikuna.
               
            4.3.1.   Käsipagasi läbivaatus kõrglahutusega läbivalgustusseadmete abil, millele on paigaldatud TIP, mida ka kasutatakse
      Käesolevas määruses sätted puuduvad.
      4.4.   Diplomaatide läbivaatus
      Käesolevas määruses sätted puuduvad.
      5.   REGISTREERITUD PAGAS
      5.1.   Registreeritud pagasi vastavuse kontroll
      Käesolevas määruses sätted puuduvad.
      5.2.   Registreeritud pagasi läbivaatus
      5.2.1.   Reisijaga koos liikuv registreeritud pagas
      
                  1.
               
               
                  Lennuettevõtja tagab, et iga reisija reisib samal lennul kui tema registreeritud pagas. Kui see nii ei ole, käsitatakse kõnealust registreeritud pagasit reisijast eraldi liikuva pagasina.
               
            
                  2.
               
               
                  Pädev asutus sätestab oma riiklikus tsiviillennunduse julgestusprogrammis üksikasjalikud menetlused selle kohta, kuidas teostatakse läbivaatust, kui läbivaatusseadmed ei tööta nõuetekohaselt.
               
            5.2.2.   Reisijast eraldi liikuv registreeritud pagas
      Lennuettevõtjale, kes võtab teiselt lennuettevõtjalt vastu reisijast eraldi liikuva registreeritud pagasi, antakse kirjalik protokoll selle kohta, et määruse (EÜ) nr 2320/2002 lisas sätestatud julgestuskontrollimeetmed võeti kõnealuse registreeritud pagasi suhtes enne selle transpordiks vastuvõtmist.
      5.2.3.   Registreeritud pagasis keelatud esemed
      
                  1.
               
               
                  Registreeritud pagasi hulgas ei tohi olla järgmisi esemeid:
                  
                              —
                           
                           
                              lõhkeained, sh detonaatorid, sütikud, granaadid, miinid ja lõhkekehad;
                           
                        
                              —
                           
                           
                              gaasid, sh propaan ja butaan;
                           
                        
                              —
                           
                           
                              kergsüttivad vedelikud, sh mootoribensiin ja metanool;
                           
                        
                              —
                           
                           
                              kergsüttivad tahked ained ja isereageerivad ained, sh magneesium, süüteained, pürotehnika ja valgusraketid;
                           
                        
                              —
                           
                           
                              oksüdeerijad ja orgaanilised peroksiidid, sh pleegitavad ained ja autode keretööde komplektid;
                           
                        
                              —
                           
                           
                              toksilised või nakkusohtlikud ained, sh rotimürk ja nakatatud veri;
                           
                        
                              —
                           
                           
                              radioaktiivsed materjalid, sh meditsiinilised või kaubanduslikud isotoobid;
                           
                        
                              —
                           
                           
                              söövitavad ained, sh elavhõbe ja sõidukite akud;
                           
                        
                              —
                           
                           
                              sõidukite kütusesüsteemi osad, milles on olnud kütus.
                           
                        
            
                  2.
               
               
                  Punktis 5.2.3.1 osutatud keelatud esemete loetelu avalikustatakse lennuettevõtjate esindustes ja muul asjakohasel viisil.
               
            
                  3.
               
               
                  Pädev asutus võib keelata ka muid esemeid peale punktiga 5.2.3.1 hõlmatute. Pädev asutus teeb mõistlikke jõupingutusi, et teavitada reisijaid sellistest esemetest.
               
            
                  4.
               
               
                  Julgestustöötajad võivad keelduda transportimast registreeritud pagasit, mis sisaldab punktis 5.2.3.1 nimetamata eset, mis tekitab neis kahtlust.
               
            5.2.4.   Registreeritud pagasi läbivaatus lõhkeaine avastamise süsteemide (EDS) abil
      Käesolevas määruses sätted puuduvad.
      5.2.5.   Reisijaga koos liikuva registreeritud pagasi läbivaatus tavapäraste läbivalgustusseadmete abil, millele on paigaldatud TIP, mida ka kasutatakse
      Käesolevas määruses sätted puuduvad.
      5.3.   Registreeritud pagasi kaitse
      
                  1.
               
               
                  Juurdepääs pagasi töötlemise alale või hoiualale on ainult nendel personali liikmetel, kellel on asjaomasele alale sisenemiseks tööülesannetest lähtuv vajadus. Asjaomase personali hulka kuuluvad registreeritud pagasi peale- ja mahalaadimise ning kaitsmisega seotud isikud ning isikud, kellel on pagasi töötlemise alale või hoiualale sisenemiseks pädeva asutuse luba.
               
            
                  2.
               
               
                  Reisijatele võidakse võimaldada juurdepääs neile kuuluvale läbivaadatud registreeritud pagasile tingimusel, et neid jälgitakse kogu kõnealuse aja vältel selle tagamiseks, et keelatud esemeid ei:
                  
                              a)
                           
                           
                              pandaks registreeritud pagasi hulka või
                           
                        
                              b)
                           
                           
                              võetaks registreeritud pagasi hulgast ära ega viidaks õhusõiduki salongi või julgestuspiirangualale.
                           
                        
            6.   KAUP, KULLER- JA EKSPRESS-SAADETISED
      6.1.   Kohaldamine
      Käesolevas määruses kasutatakse järgmist mõistet:
      „esindaja teenuseid kasutav kaubasaatja” – kaubasaatja, kelle saadetiste puhul on selgelt tuvastatav, et need on ette nähtud veoks kaubalennukiga, nagu on osutatud määruse (EÜ) nr 2320/2002 lisa punktis 6.5.
      6.2.   Kokkuleppelise esindaja kvalifikatsioon
      Määramine, tunnustamine või loetlemine pädeva asutuse poolt
      
                  6.2.1.
               
               
                  Teatava üksuse kokkuleppeliseks esindajaks määramise või sellena tunnustamise või loetlemise korral pädeva asutuse poolt tagavad liikmesriigid, et rakendatakse järgmist menetlust:
                  
                              a)
                           
                           
                              kõnealune üksus taotleb asukohaliikmesriigi pädevalt asutuselt kokkuleppelise esindaja staatust.
                              Taotleja esitab pädevale asutusele julgestusprogrammi. Kõnealuses programmis kirjeldatakse meetodeid ja menetlusi, mida esindaja peab järgima, et täita nii käesoleva määruse kui ka asukohaliikmesriigi riikliku tsiviillennunduse julgestusprogrammi nõudeid. Samuti kirjeldatakse programmis, kuidas esindaja ise kontrollib kõnealuste meetodite ja menetluste täitmist.
                              Taotleja esitab ka kirjaliku deklaratsiooni, mis käsitleb tema kohustust säilitada oma programmis sätestatud julgestusstandardid ning teavitada pädevat asutust viivitamatult sellesse tehtavatest muudatustest. Sellele kirjutab alla kas seaduslik esindaja või julgestuse eest vastutav isik;
                           
                        
                              b)
                           
                           
                              pädev asutus vaatab julgestusprogrammi läbi, et tagada selles sätestatud julgestusmeetmete vastavus nõutavale standardile. Pädev asutus kontrollib taotlejale kuuluvaid programmiga hõlmatud valdusi kohapeal, et hinnata, kas taotlejal on võimalik täita nii käesoleva määruse kui ka asukohaliikmesriigi riikliku tsiviillennunduse julgestusprogrammi nõudeid;
                           
                        
                              c)
                           
                           
                              kui pädev asutus on rahul punktide a ja b alusel esitatud teabega, võib ta kõnealuse esindaja määrata kokkuleppeliseks esindajaks või teda sellena tunnustada või loetelusse kanda.
                           
                        Käesolevat menetlust kohaldatakse hiljemalt alates 1. märtsist 2008.
               
            
                  6.2.2.
               
               
                  Pädeva asutuse kontrolli kokkuleppelise esindaja valdustes võib punkti 6.2.1.b kohaldamise eesmärgil käsitada kohapealse kontrollina.
               
            
                  6.2.3.
               
               
                  Kui pädev asutus ei ole enam rahul sellega, kuidas kokkuleppeline esindaja on võimeline täitma nii käesoleva määruse kui ka asukohaliikmesriigi riikliku tsiviillennunduse julgestusprogrammi nõudeid, tühistab ta tema kokkuleppelise esindaja staatuse.
               
            6.3.   Julgestuskontrolli meetmed
      
                  6.3.1.
               
               
                  Kui kaup vaadatakse läbi vastavalt määruse (EÜ) nr 2320/2002 lisa punktile 6.3.1.b, peavad esindajad või lennuettevõtjad:
                  
                              a)
                           
                           
                              kasutama vahendit või meetodit, mille abil on kõige tõenäolisem avastada keelatud esemeid, võttes arvesse saadetise olemust; ja
                           
                        
                              b)
                           
                           
                              tagama kõnealuse kasutatava vahendi ja meetodi vastavuse standardile, mis on piisav selle tagamiseks, et kaup ei sisalda peidetud keelatud esemeid.
                           
                        
            
                  6.3.2.
               
               
                  Pädev asutus teavitab komisjoni kõikidest muudest määruse (EÜ) nr 2320/2002 lisa punkti 6.3.1.b alapunktis iv osutatud vahenditest, mida ta lubab kasutada kauba läbivaatusel.
               
            6.4.   Tuntud saatja kriteeriumid
      
                  6.4.1.
               
               
                  Määruse (EÜ) nr 2320/2002 lisa punktis 6.4.1.b osutatud tuntud saatja deklaratsioon esitatakse kirjalikult üks kord aastas ning selleks kasutatakse standarditud riiklikku vormi.
                  Kõnealune deklaratsioon sisaldab tunnistust selle kohta, et saadetised ei sisalda keelatud esemeid, mis on loetletud liite punktides iv ja v, nagu on osutatud määruse (EÜ) nr 2320/2002 lisa punkti 6.4.1.c alapunktis i.
                  Tuntud saatja võtab deklaratsiooni eest täieliku vastutuse.
               
            
                  6.4.2.
               
               
                  Juhul kui saadetis sisaldab keelatud esemeid, kinnitab tuntud saatja kokkuleppelisele esindajale või lennuettevõtjale iga kord kirjalikult, et saadetis sisaldab kõnealuseid esemeid.
               
            
                  6.4.3.
               
               
                  Kui tuntud saatja ei ole enam võimeline oma kohustusi täitma, tühistab valideerimise eest vastutav pädev asutus, kokkuleppeline esindaja või lennuettevõtja temale antud tuntud saatja staatuse.
               
            6.5.   Vedu kaubalennukiga
      
                  6.5.1.
               
               
                  Selleks et kokkuleppeline esindaja või lennuettevõtja saaksid üksusele määrata esindaja teenuseid kasutava kaubasaatja staatuse, tagavad liimesriigid järgmise menetluse rakendamise:
                  
                              a)
                           
                           
                              üksus esitab kohustusi käsitleva allkirjastatud deklaratsiooni, milles märgib, et ta:
                              
                                          —
                                       
                                       
                                          kinnitab valduste, töötajate ja transpordi julgestust käsitlevate riiklike juhiste kättesaamist;
                                       
                                    
                                          —
                                       
                                       
                                          tagab selle, et julgestust käsitlevad riiklikud juhised edastatakse tema valdustes töötavatele töötajatele;
                                       
                                    
                                          —
                                       
                                       
                                          hoiab kauba puutumatuna, kuni see antakse üle kokkuleppelisele esindajale või lennuettevõtjale;
                                       
                                    
                                          —
                                       
                                       
                                          on nõus sellega, et saadetiste suhtes kohaldatakse julgestuskontrollimeetmeid, sealhulgas läbivaatust, ja
                                       
                                    
                                          —
                                       
                                       
                                          on nõus sellega, et pädev asutus viib tema valdustes läbi etteteatamata kontrolle selle hindamiseks, kas esindaja teenuseid kasutava kaubasaatja tegevus vastab riiklikele juhistele.
                                       
                                    Kõnealune üksus määrab vähemalt ühe isiku, kes vastutab tema valdustes julgestuse eest ning teatab kokkuleppelisele esindajale või lennuettevõtjale asjaomase isiku nime ja kontaktandmed;
                           
                        
                              b)
                           
                           
                              kõnealune kokkuleppeline esindaja või lennuettevõtja teeb üksuse kohta kindlaks järgmised andmed:
                              
                                          —
                                       
                                       
                                          andmed ettevõtte kohta, sealhulgas tegevuskoha aadress (bona fide);
                                       
                                    
                                          —
                                       
                                       
                                          äritegevuse olemus;
                                       
                                    
                                          —
                                       
                                       
                                          kontaktandmed, sealhulgas julgestuse eest vastutava(te) isiku(te) kontaktandmed;
                                       
                                    
                                          —
                                       
                                       
                                          käibemaksukohustuslase number või ettevõtte registreerimisnumber ja
                                       
                                    
                                          —
                                       
                                       
                                          pangakonto number;
                                       
                                    
                        
                              c)
                           
                           
                              kui kokkuleppeline esindaja või lennuettevõtja on punktide a ja b alusel esitatud teabega rahul, võib ta kõnealuse üksusele määrata esindaja teenuseid kasutava kaubasaatja staatuse.
                           
                        
            
                  6.5.2.
               
               
                  Kokkuleppeline esindaja või lennuettevõtja haldab punktis 6.5.1.b osutatud teavet sisaldavat andmebaasi. Kõnealune andmebaas peab olema pädevale asutusele kontrollide teostamise eesmärgil kättesaadav.
               
            
                  6.5.3.
               
               
                  Kui kokkuleppeline esindaja või lennuettevõtja ei ole enam rahul sellega, kuidas esindaja teenuseid kasutav kaubasaatja täidab riiklikke juhiseid, tühistab ta esindaja teenuseid kasutava kaubasaatja staatuse.
               
            7.   POST
      Käesolevas määruses sätted puuduvad.
      8.   LENNUETTEVÕTJA POST JA SAADETISED
      Käesolevas määruses sätted puuduvad.
      9.   LENNUETTEVÕTJA TOITLUSTUSVARUD JA -VAHENDID
      Käesolevas määruses sätted puuduvad.
      10.   LENNUETTEVÕTJA KORISTUSVARUD JA -VAHENDID
      Käesolevas määruses sätted puuduvad.
      11.   ÜLDLENNUNDUS
      Käesolevas määruses sätted puuduvad.
      12.   PERSONALI TÖÖLEVÕTMINE JA VÄLJAÕPE
      12.1.   Riiklik lennundusjulgestusalase väljaõppe kava
      Riiklik lennundusjulgestusalase väljaõppe kava sisaldab nõudeid korda rikkuvate reisijatega tegelemiseks ette nähtud väljaõppele.
      12.2.   Julgestustöötajad
      12.2.1.   Lennuettevõtja ja lennujaama julgestuse haldamine
      
                  1.
               
               
                  Pädev asutus tagab, et iga ühenduse lennujaama ja lennuettevõtja julgestuse haldamine on korraldatud piisava pädevusega. Pädev asutus tagab, et on olemas organisatsioon asjakohaseks julgestuse haldamiseks. Lennuettevõtjate või lennujaamade julgestusnõuete täitmise eest vastutavatel kõrgema astme juhtidel on vajalik kvalifikatsiooni, teadmiste ja kogemuste tase, muu hulgas järgmistes valdkondades:
                  
                              a)
                           
                           
                              kogemused lennundusjulgestuse korraldamise alal või
                           
                        
                              b)
                           
                           
                              kogemused muudes julgestusega seotud valdkondades, nagu õiguskaitse, militaarvaldkond või muud valdkonnad, ja
                           
                        
                              c)
                           
                           
                              sertifitseerimine või samaväärne tunnustamine pädeva asutuse poolt ning
                           
                        
                              d)
                           
                           
                              teadmised järgmistes valdkondades:
                              
                                          —
                                       
                                       
                                          julgestussüsteemid ja juurdepääsu kontroll;
                                       
                                    
                                          —
                                       
                                       
                                          maapealne julgestus ja julgestus lennu ajal;
                                       
                                    
                                          —
                                       
                                       
                                          relvad ja keelatud esemed;
                                       
                                    
                                          —
                                       
                                       
                                          ülevaade terrorismist.
                                       
                                    
                        
            12.3.   Muu personal
      Käesolevas määruses sätted puuduvad.
      13.   LÄBIVAATUSSEADMETE TEHNILISED NÄITAJAD
      Käesolevas määruses sätted puuduvad.
      
         (1)  Käesoleva lisa puhul on järgitud määruse (EÜ) nr 2320/2002 lisa ülesehitust ja numeratsiooni. Kui käesolevas määruses puuduvad ühiste põhistandardite rakendamist või tehnilist kohandamist käsitlevad sätted, on see selgesõnaliselt märgitud vastava pealkirja alla.
      
         (2)  EÜT L 272, 25.10.1996, lk 36.
      
         (3)  Euroopa Liidu Teatajas seni avaldamata.
      
         1. liide
         Lennujaam(ad), kust väljuvad ühenduse lennujaamadesse suunduvad lennud:
         
                     —
                  
                  
                     Singapuri (SIN) lennujaam
                  
               
                     —
                  
                  
                     Horvaatia:
                     
                                 —
                              
                              
                                 Dubrovniku (DBV) lennujaam
                              
                           
                                 —
                              
                              
                                 Rijeka (RJK) lennujaam
                              
                           
                                 —
                              
                              
                                 Pula (PUY) lennujaam
                              
                           
                                 —
                              
                              
                                 Spliti (SPU) lennujaam
                              
                           
                                 —
                              
                              
                                 Zadari (ZAD) lennujaam
                              
                           
                                 —
                              
                              
                                 Zagrebi (ZAG) lennujaam